Prantsuse teadlastel õnnestus satelliidifotode abiga leida kõige puhtama ja läbipaistvama veega piirkond ookeanides, milles vesi on küll soolane, ent sama kirgas, kui kõige puhtamates järvedes, ja mis on mõõtudelt enam-vähem võrdne Vahemerega, ent asub keset Vaikset ookeani.  Okeanoloogid Patrick Raimbault ja Marc Tedetti kirjutasid ajakirjas Geophysical Research Letters, kuidas nad avastasid tehiskaaslaste tehtud fotosid uurides Vaiksest ookeanist Lihavõttesaare lähistelt ala (lillakas laik ülemisel pildil), milles on ülimadal klorofüllisisaldus, mis viitas omakorda sellele, et tegemist on ühe kõige eluvaesema piirkonnaga Maal.  Tuvastatud piirkonna uurimiseks korraldasid teadlased ekspeditsiooni, mille käigus analüüsiti ookeanivee keemilist koostist, füüsilisi omadusi ja bioloogiat.  Tedetti sõnul hämmastas teda ehk enim antud ala ookeanivee värvus, mis oli pigem lillakas, mitte tavaomaselt meresinine (vaata alumist fotot).  Uurijate kinnitusel  on kõnealuse piirkonna näol tegemist konkurentsitult kõige puhtama ja läbipaistvama veega alaga kõigis ookeanides.  Isegi mageveega täidetud veekogudest suudavad sellega antud parameetrite osas võistelda vaid vähesed, teiste seas näiteks Antarktikas paiknev ja jää all asuv Vanda järv.  Uuritud piirkonna kõige puhtamatel aladel tungis ultraviolettkiirgus enam kui 100 meetri sügavusele veepinna alla.  See on kooskõlas klorofüllimõõtmistega, mille kohaselt leidub antud ribas ligikaudu 10 korda vähem klorofülli kui enamikus ookeaniavarustes, mis tähendab, et tegemist on seni teadaolevaist kõige madalama produktiivsusega ookeanipiirkonnaga üldse.  Taolise ookeanisisese "surmamere" on uurijate sõnul tekitanud tõik, et see on erinevatel põhjustel isoleeritud globaalsetest ookeanihoovuste süsteemidest ning antud maailmamere piirkond ei koge ka sesoonseid muutusi, mis toovad mujal ookeanipõhjast  sinna kogunenud toitaineid pinnale.  Kõike eelnenut arvestades on Prantsusmaa teadlaste sõnul üsna uskumatu, et isegi sedavõrd vaeses piirkonnas leidub siiski elusorganisme.  Raimbault ja Tedetti tegid veel ühe üllatava  avastuse - elu poolest kõige vaesemas ookeanipiirkonnas leidub ülimalt suurtes kogustes lahustunud orgaanilist süsinikku (DOC).  Uurijad usuvad, et selle näilise vastuolu põhjuseks on erinevate toitainete nappus, mistõttu ei suuda normaalsetes tingimustes lahustunud orgaanilist ainet lagundavad bakterid oma tööga hakkama saada.    Vaata ka: